Aleksandr Mochinov: “Himoyadagi e’tiborsizlikni yo‘qotishimiz kerak”

O‘zbekiston o‘smirlar terma jamoasi bosh murabbiyi Aleksandr Mochinov Quvayt ustidan qozonilgan g‘alabadan so‘ng, matbuot anjumaniga yaxshi kayfiyatda kirib keldi. Murabbiy an’anaviy tarzda raqibga minnatdorchilik bildirishni yoddan chiqarmadi, deb xabar bermoqda Uff.uz.

“Biz guruh bosqichidagi ishtirokimizni muvaffaqiyatli yakunladik. Bundan juda xursandmiz. Jamoamiz uchun guruhda birinchi o‘rinni egallash juda muhim edi. Raqib astoydil qarshilik ko‘rsatdi. Quvayt pley-offga chiqish imkoniyatini boy berib bo‘lgan edi, shu sababli ular hech qanday bosimsiz to‘p surdi. Quvayt musobaqadan hech bo‘lmasa bir ochko olib ketishni istagan edi”, — dedi Aleksandr Mochinov.
Murabbiy raqib jamoa juda chiroyli o‘yin namoyish qilgani uchun ularga, shuningdek, u yerga tashrif buyurib, qo‘llab turgan barcha muxlislarga minnatdorchilik bildirdi: “Biz o‘z uyimizda o‘ynagandek bo‘lyapmiz. G‘alabalarimizda muxlislarning ham hissasi katta”.
U ikkinchi bo‘lim oldidan shogirdlaridan e’tiborni kuchaytirishni so‘raganini aytdi: “Bizda bu illat avvaldan bor. Bu o‘yinda ham yana bir bor e’tiborsizlik pand berdi. Jamoamiz g‘alaba qozonishiga shubha qilmasdim, ammo e’tiborsizlik tufayli bir emas, ikkita gol o‘tkazib yubordik. Tanaffus vaqtida futbolchilarimdan oxiriga qadar o‘ynashni so‘radim”.
Mochinov keyingi o‘yinda tarkibda o‘zgarishlar bo‘lishini aytdi: “Tarkibda futbolchilar yetarli. Har bir o‘yinda charchaganlarga dam berishga harakat qilyapmiz. Kelasi o‘yin oldidan shifokorlar bilan maslahatlashib, tarkib tanlaymiz. Tibbiy ko‘rik natijalaridan kelib chiqib, ba’zi o‘zgarishlar qilishimiz mumkin”.
Shuningdek, u bugungi ikki gol ham, musobaqa davomida o‘tkazib yuborilgan boshqa gollar ham juda oddiy vaziyatlarda kiritilganini qayd etdi. “Bu bizning eng asosiy kamchiligimiz bo‘lib turibdi. Albatta, biz kelgusi o‘yinga qadar ikki kun davomida bu borada bir qator ishlarni olib borishni rejalashtirib qo‘yganmiz. Nasib qilsa, chorak finalda bunday muammo bo‘lmaydi. Barcha futbolchilar katta ishtiyoq bilan maydonga tushadi”, — dedi murabbiy.
“Bu yerda hamma jamoalar kuchli. Osiyo chempionatida boshqacha bo‘lishi ham mumkinmas. Agarda Eronga qarshi o‘ynashga to‘g‘ri kelganda, shunga mos tayyorgarlik olib borardik. Boshqa raqibga tushdikmi, demak uni ham o‘rganib chiqamiz. Biz shunday o‘ynashimiz kerakki, raqib tanlashga hojat ham qolmasin”, — deya fikrini yakunladi O‘zbekiston o‘smirlar terma jamoasi bosh murabbiyi.